Gansbaai Courant -Gholf se Sid lê tuig neer | Xplorio Xplorio
Gholf se Sid lê tuig neerPublished: 09 September 2016, By: Gansbaai Courant, Category: Gansbaai General NewsSid van der Vyver van Gansbaai Gholfklub het gedurende sy dienstyd, bo en behalwe die daaglikse instandhouding van die baan, twee setperke eiehandig gebou, teen sowat R10 000 elk en sodoende die klub groot uitgawes gespaar.
Nou het hy, ná sewentien jaar, besluit dit is aftreetyd en het op 31 Julie sy gholftuig neergelê. Die komitee, spelers en vriende het Vrydagaand, 29 Julie tydens hulle maandelikse steakaand amptelik van Sid en sy eggenote, Christine afskeid geneem.
Sid het aanvanklik as kroegman by die klub gewerk, maar daarna vir die grootste gedeelte van die tyd as die persoon wat die gholfbaan met ernstige toewyding versorg het.
Ander voorbeelde van Sid se insette en besparings vir die klub, was om al die onderhoud van die baan se toerusting self te doen en hy en sy werkers het ook die besproeiing op die gholfbaan verlede jaar geïnstalleer, wat tot ‘n groot besparing gelei het.
“Die klub sal ver moet soek om 'n meer lojale en toegewyde persoon te kry,” sê Gina Esterhuizen van die klub. “Dit is ook so dat oom Sid na die afloop van 'n naweek se gholf op Sondagaande 'n draai op al die velde sou ry om die baan te inspekteer, selfs terwyl sy been beseer was en tannie Christine hom moes rondry.”
Die komitee en spelers het groot waardering vir Sid se jarelange onbaatsugtige diens wat hy gelewer het en vir die setperke se uitstekende toestand - te danke aan hom.
Hulle wens Sid en Christine ‘n welverdiende rustyd toe. Gelukkig sal die klub hom nog gereeld sien, aangesien hy ingestem het om vir konsultasiewerk beskikbaar te wees op die gholfbaan.
Die klub was ook bevoorreg om die twee DA-kandidate, rdl Riana de Coning (Wyk 1) en Andrew Komani (Wyk 1), asook hul gades tydens die gesellige steak-aand te kon verwelkom. SUBSCRIBE TO XPLORIO SHARE THIS POST: Email Facebook Twitter Information